På den gamle cirkusplads tæt ved Arden Skole får blomster og småkravl lov til at leve frit i et fuldstændig urørt område. Her bliver skolens børn undervist i biologi, natur og teknik og i alle de fag, hvor det giver mening at lære om biodiversitet. Det er det mylder af liv, der lever overalt på kloden. Det handler om alt lige fra svampe til bakterier. I snart ét år har børnene haft en del af deres skoledag på cirkuspladsen, hvor de blandt andet lærer, at de ikke er alene om at løfte klimakrisen. Skolelederen på Arden Skole mener nemlig, at voksne kan have en tilbøjelighed til at lægge ansvaret over på børn og unge. - Vi må ikke være med til at formidle en klima-angst, men vi voksne skal være med til at tage ansvar og hjælpe og give børnene viden om biodiversitet. Så de ikke føler, at de er alene, siger Kirsten Vibjerg, der er skoleleder på Arden Skole. Elever skal lære, hvad de kan gøre Udeundervisningen er sat i værk sammen med blandt andre naturafdelingen i Mariagerfjord Kommune, og sammen med skolens børn sørger de for at passe og pleje området. Og én gang om året har eleverne en særlig opgave. Det er at tælle, hvor mange arter der er, og de tal får kommunen, som derved kan holde øje med udviklingen Skolelederen håber, at de optællinger går i en positiv retning, og gennem den udendørs undervisning håber skolelederen, at eleverne bliver klogere på, hvad de kan gøre for biodiversiteten. - At de bliver medansvarlige og får større viden, og så håber jeg, at de kan være med til at gøre noget godt for klimaet, siger Kirsten Vibjerg. Trækker udenlandske øjne til Selvom eleverne kun har været i gang med det udendørs biologilokale i ét år, trækker initiativet allerede udenlandske øjne til. Som et led i det europæiske uddannelsesprogram Erasmus har skolen haft besøg fra andre europæiske skoler. - Vi er naturligvis stolte af, at vores udeskole vækker opsigt og ser det som en fjer i hatten, at skolefolk fra andre lande lægger vejen forbi Arden for at tage inspiration og gode erfaringer med hjem, siger Kirsten Vibjerg. Projektet er et samarbejde mellem Arden Skole, Fællesrådet i Arden og Mariagerfjord Kommune.

Opsummering:
Voksne kan være slemme til at give børn og unge ansvaret for at redde klimaet. Men de skal ikke stå alene, mener skolelederen på Arden Skole, Kirsten Vibjerg.